title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Peiriú agus Eacuadór, den pháirt eile, a mhéid a bhaineann leis na leasuithe ar Chinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil chun aontachas Eacuadór leis an gComhaontú a chur san áireamh agus chun liostaí na n-eadránaithe agus na saineolaithe ar Thrádáil agus Forbairt Inbhuanaithe a nuashonrú

text:
               AN COIMISIÚN EORPACH
            An Bhruiséil,12.4.2021
            COM(2021) 173 final
            2021/0092(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Peiriú agus Eacuadór, den pháirt eile, a mhéid a bhaineann leis na leasuithe ar Chinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil chun aontachas Eacuadór leis an gComhaontú a chur san áireamh agus chun liostaí na n‑eadránaithe agus na saineolaithe ar Thrádáil agus Forbairt Inbhuanaithe a nuashonrú

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh, thar ceann an Aontais Eorpaigh, i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Peiriú agus Eacuadór, den pháirt eile (dá ngairtear ‘an Comhaontú Trádála’ anseo feasta), chun Cinntí an Choiste um Thrádáil a mhodhnú chun aontachas Eacuadór leis an gComhaontú a chur san áireamh agus chun an liosta atá ann de na headránaithe agus na saineolaithe sa Trádáil agus san Fhorbairt Inbhuanaithe a nuashonrú.

               2.Comhthéacs an togra

               2.1.An Comhaontú Trádála

               Síníodh an Comhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile, sa Bhruiséil an 26 Meitheamh 2012. I gcomhréir le Cinneadh 2012/735/AE ón gComhairle
                  1
                cuireadh an Comhaontú Trádála i bhfeidhm go sealadach le Peiriú ón 1 Márta 2013
                  2
                agus leis an gColóim ón 1 Lúnasa 2013
                  3
               .

               Leasaíodh an Comhaontú leis an bPrótacal Aontachais ar an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, chun aontachas Eacuadór, a síníodh sa Bhruiséil an 11 Samhain 2016, a chur san áireamh
                  4
               . Tá an Comhaontú Trádála á chur i bhfeidhm go sealadach idir an tAontas Eorpach agus a Bhallstáit, de pháirt, agus Eacuadór, den pháirt eile, ón 1 Eanáir 2017
                  5
               .

               Le hAirteagal 12 den Chomhaontú Trádála bunaítear an Coiste um Thrádáil, ar a bhfuil ionadaithe ó Pháirtí an Aontais agus ionadaithe ó gach Tír Shínithe den Aindéas, ar leibhéal na nAirí nó na n‑ionadaithe a fhéadfar a ainmniú ar na leibhéil sin. Déanann an Coiste um Thrádáil feidhmiú an Chomhaontaithe Trádála agus cur i bhfeidhm ceart a fhorálacha a mhaoirsiú agus a éascú, agus measann sé bealaí eile chun a chuspóirí ginearálta a bhaint amach. Cinntí maidir le haon ábhar a chuirfidh na sainchomhlachtaí a bunaíodh de réir an Chomhaontaithe Trádála faoina bhráid, déanann an Coiste um Thrádáil na cinntí sin a mheas agus a ghlacadh mar a bheartaítear sa Chomhaontú Trádála. Is de chomhthoil a ghlacann an Coiste um Thrádáil a chinntí.

               Tá cinntí glactha ag an gCoiste um Thrádáil ar gá iad a leasú chun aontachas Eacuadór leis an gComhaontú a chur san áireamh.

               Le Teideal XII den Chomhaontú Trádála cumhdaítear gach díospóid a bhaineann le léiriú nó cur i bhfeidhm fhorálacha an Chomhaontaithe Trádála, mura bhforáiltear a mhalairt sa Chomhaontú Trádála.

               De bhun aontachas Eacuadór, tá an Coiste um Thrádáil leis an méid seo a leanas a thabhairt cothrom le dáta: Rialacha Nós Imeachta an Choiste um Thrádáil, Rialacha Nós Imeachta agus Cód Iompair d’eadránaithe, liosta na n‑eadránaithe, na Rialacha Nós Imeachta don Ghrúpa Saineolaithe sa Trádáil agus san Fhorbairt Inbhuanaithe agus an Grúpa Saineolaithe ar shaincheisteanna a chumhdaítear leis an Teideal maidir le Trádáil agus Forbairt Inbhuanaithe.

               2.2.An Coiste um Thrádáil

               Leis an gCoiste um Thrádáil a bunaíodh le hAirteagal 12 den Chomhaontú Trádála déantar feidhmiú an Chomhaontaithe Trádála agus cur i bhfeidhm ceart a fhorálacha a mhaoirsiú agus a éascú; déantar meastóireacht ar thoradh chur i bhfeidhm an Chomhaontaithe Trádála, go háirithe forbairt an chaidrimh trádála agus eacnamaíoch idir na Páirtithe; déantar obair gach sainchomhlachta a bunaíodh faoin gComhaontú Trádála a mhaoirsiú agus moltar aon ghníomhaíocht is gá; déantar aon chinneadh maidir le haon ábhar a chuirfidh na sainchomhlachtaí faoina bhráid a mheas agus a ghlacadh; agus glactar a rialacha nós imeachta féin chomh maith lena sceideal cruinnithe agus clár oibre dá chruinnithe. Is de chomhthoil a ghlacann an Coiste um Thrádáil a chinntí. Is i gceangal ar na Páirtithe atá na cinntí a ghlactar agus déanann siad na bearta uile is gá lena gcur chun feidhme. Sna cásanna dá dtagraítear i mír 4 d’Airteagal 12 den Chomhaontú Trádála, glacfaidh Páirtí an Aontais agus Tír Shínithe na nAindéas lena mbaineann aon chinneadh agus ní bheidh éifeacht leis ach amháin idir na Páirtithe sin, ar choinníoll nach ndéanfaidh na cinntí sin difear do chearta agus d’oibleagáidí Tíre sínithe eile den Aindéas (Airteagal 14 mír 3).

               3.An seasamh a ghlacfar thar ceann an Aontais

               Baineann an togra seo leis an gcinneadh lena mbunaítear an seasamh atá le glacadh, thar ceann an Aontais Eorpaigh, i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Eacuadór agus Peiriú, den pháirt eile (dá ngairtear ‘an Comhaontú Trádála’ anseo feasta), chun Cinntí an Choiste um Thrádáil a mhodhnú chun aontachas Eacuadór leis an gComhaontú a chur san áireamh agus chun an liosta atá ann de na headránaithe agus na saineolaithe sa Trádáil agus san Fhorbairt Inbhuanaithe a nuashonrú.

               Ba cheart an cinneadh lena mbunaítear an liosta seo d’eadránaithe ó Eacuadór a bheith déanta ag an gcéad chruinniú den Choiste um Thrádáil, agus ní mór é a dhéanamh anois a luaithe is féidir chun Teideal XII den Chomhaontú Trádála maidir le Réiteach Díospóide a chur chun feidhme ina iomláine.

               Phléigh na Páirtithe sa Chomhaontú Trádála an Cinneadh atá beartaithe ón gCoiste um Thrádáil agus chomhaontaigh siad, faoi réir nósanna imeachta cinnteoireachta an Aontais, gur cheart don Choiste um Thrádáil an Cinneadh sin a ghlacadh sa dara leath de 2020.

               Tá an Cinneadh ríthábhachtach chun creat institiúideach an Chomhaontaithe Trádála a chur i gcrích agus, dá bhrí sin, chun cur chun feidhme rianúil an Chomhaontaithe Trádála a áirithiú.

               4.Bunús dlí

               4.1.Bunús dlí nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear iontu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  6
               .

               4.1.2.Cur i bhfeidhm maidir leis an gcás seo

               Is comhlacht é an Coiste um Thrádáil a bunaíodh le comhaontú, mar atá, an Comhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile.

               Gníomh a bhfuil éifeachtaí dlíthiúla ceangailteacha leis atá sa Chinneadh a iarrtar ar an gCoiste um Thrádáil a ghlacadh, i gcomhréir le mír 2 d’Airteagal 14 den Chomhaontú Trádála. Leis an ngníomh atá beartaithe, ní fhorlíontar ná ní leasaítear creat institiúideach an Chomhaontaithe um Thrádáil.

               Dá bhrí sin, is é Airteagal 218(9) CFAE an bunús dlí nós imeachta don chinneadh atá beartaithe.

               4.2.Bunús substaintiúil dlí

               4.2.1.Na prionsabail

               Braitheann an bunús substainteach dlí maidir le cinneadh faoi Airteagal 218(9) CFAE go príomha ar chuspóir agus inneachar an ghnímh bheartaithe a bhfuiltear ag glacadh seasamh thar ceann an Aontais ina leith. Má tá dhá aidhm leis an ngníomh atá beartaithe nó má tá dhá chuid de ann agus más féidir ceann de na haidhmeanna nó de na codanna sin a shainaithint mar phríomhaidhm nó príomhchuid agus an ceann eile mar aidhm teagmhasach nó cuid theagmhasach, ní mór an cinneadh faoi Airteagal 218(9) CFAE a bhunú ar bhunús substaintiúil dlí aonair, is é sin an bunús dlí a éilítear faoin bpríomhaidhm nó faoin bpríomhchuid.

               4.2.2.Cur i bhfeidhm maidir leis an gcás seo

               Príomhchuspóir agus ábhar an ghnímh atá beartaithe, i.e. Cinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil a leasú chun, inter alia, na liostaí atá iontu de na headránaithe agus na saineolaithe sa Trádáil agus san Fhorbairt Inbhuanaithe a nuashonrú, tagann an príomhchuspóir agus an t‑ábhar sin faoin gcomhbheartas tráchtála.

               Dá bhrí sin, is é Airteagal 207 CFAE bunús dlí substainteach don chinneadh atá beartaithe agus go háirithe mír 4 de.

               4.3.Conclúid

               Is é an chéad fhomhír d’Airteagal 207(4) CFAE ba cheart a bheith ina bhunús dlí le haghaidh an chinnidh atá beartaithe, i gcomhar le hAirteagal 218(9) de.

               5.Foilsiú an ghnímh atá beartaithe

               Ós rud é go ndéanfar le gníomh na Comhairle leasú ar Chinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0092 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Peiriú agus Eacuadór, den pháirt eile, a mhéid a bhaineann leis na leasuithe ar Chinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil chun aontachas Eacuadór leis an gComhaontú a chur san áireamh agus chun liostaí na n‑eadránaithe agus na saineolaithe ar Thrádáil agus Forbairt Inbhuanaithe a nuashonrú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) de, i dteannta Airteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Síníodh an Comhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile (‘an Comhaontú Trádála’) sa Bhruiséil an 26 Meitheamh 2012. I gcomhréir le Cinneadh 2012/735/AE ón gComhairle
                  7
               , cuireadh an Comhaontú Trádála i bhfeidhm go sealadach idir an tAontas agus a Bhallstáit agus Peiriú ón 1 Márta 2013, agus leis an gColóim ón 1 Lúnasa 2013.

               (2)Leasaíodh an Comhaontú Trádála leis an bPrótacal Aontachais chun aontachas Eacuadór, a síníodh sa Bhruiséil an 11 Samhain 2016, a chur san áireamh
                  8
               . I gcomhréir le Cinneadh 2012/735/AE ón gComhairle
                  9
                cuireadh an Comhaontú Trádála i bhfeidhm go sealadach idir an tAontas agus a Bhallstáit agus Eacuadór ón 1 Eanáir 2017.

               (3)I gcomhréir le hAirteagal 13(2), pointe (g)(vi) den Chomhaontú Trádála, féadfaidh an Coiste um Thrádáil dul chun cinn a dhéanamh maidir le cuspóirí an Chomhaontaithe Trádála a bhaint amach trí bhíthin modhnuithe dá bhforáiltear ann, ar modhnuithe iad ar fhorálacha eile atá faoi réir modhnuithe ag an gCoiste um Thrádáil de bhun foráil fhollasach den Chomhaontú Trádála.

               (4)De bhun Airteagal 13(5) den Chomhaontú Trádála, agus aon cheann de na feidhmeanna atá leagtha amach san Airteagal sin 13 á fheidhmiú aige, féadfaidh an Coiste um Thrádáil aon chinneadh a ghlacadh mar a bheartaítear sa Chomhaontú Trádála.

               (5)Glacfaidh an Coiste um Thrádáil cinneadh, le nós imeachta i scríbhinn, chun Cinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 uaidh a leasú.

               (6)Is iomchuí an seasamh a ghlacfar thar ceann an Aontais sa Choiste um Thrádáil a bhunú, ós rud é go mbeidh an cinneadh ceangailteach ar an Aontas.

               (7)Le Cinneadh Uimh. 1/2014 ón gCoiste um Thrádáil, rinneadh foráil maidir lena Rialacha Nós Imeachta a ghlacadh de bhun Airteagal 13(1), pointe (j) den Chomhaontú Trádála.

               (8)Le Cinneadh Uimh. 2/2014 ón gCoiste um Thrádáil, rinneadh foráil maidir leis na Rialacha Nós Imeachta agus leis an gCód Iompair maidir le headránaithe a ghlacadh de bhun Airteagal 13(1), pointe (h), agus Airteagal 315 den Chomhaontú Trádála.

               (9)Le Cinneadh Uimh. 3/2014 ón gCoiste um Thrádáil, rinneadh foráil maidir le liostaí na n‑eadránaithe a bhunú de bhun Airteagal 304(1) agus (4) den Chomhaontú Trádála.

               (10)Le Cinneadh Uimh. 4/2014 ón gCoiste um Thrádáil, rinneadh foráil maidir le glacadh na Rialacha Nós Imeachta le haghaidh an Ghrúpa Saineolaithe ar Thrádáil agus Forbairt Inbhuanaithe de bhun Airteagal 284(6) den Chomhaontú Trádála.

               (11)Le Cinneadh Uimh. 5/2014 ón gCoiste um Thrádáil, rinneadh foráil maidir le Grúpa Saineolaithe a bhunú i ndáil le saincheisteanna a chumhdaítear leis an Teideal maidir le Trádáil agus Forbairt Inbhuanaithe de bhun Airteagal 284(3) den Chomhaontú Trádála.

               (12)Chun aontachas Eacuadór leis an gComhaontú Trádála a chur san áireamh agus chun an gá le liostaí na n‑eadránaithe agus na saineolaithe ar Thrádáil agus Forbairt Inbhuanaithe a nuashonrú, ba cheart Cinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil a leasú dá réir,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Peiriú agus Eacuadór, den pháirt eile, maidir leis na leasuithe ar Chinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil, beidh sé bunaithe ar dhréachtchinneadh an Choiste um Thrádáil atá i gceangal leis an gCinneadh seo.

               Airteagal 2

               Tar éis a ghlactha, foilseofar cinneadh an Choiste um Thrádáil in Iris Oifigiúil an Aontais Eorpaigh.

               Airteagal 3

               Tá an Cinneadh seo dírithe ar an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 354, 21.12.2012, lch. 1-2.

                     (2)

                        IO L 56, 28.2.2013, lch. 1.

                     (3)

                        IO L 201, 26.7.2013, lch. 7.

                     (4)

                        IO L 356, 24.12.2016, lch. 3.

                     (5)

                        IO L 358, 29.12.2016, lch. 1.

                     (6)

                        Cás C-399/12 an Ghearmáin v an Chomhairle (OIV), ECLI:EU:C:2014:2258, míreanna 61–64.

                     (7)

                        Cinneadh 2012/735/AE ón gComhairle an 31 Bealtaine 2012 maidir leis an gComhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile, a shíniú thar ceann an Aontais agus a chur i bhfeidhm go sealadach (IO L 354, 21.12.2012, lch. 1).

                     (8)

                        IO L 356, 24.12.2016, lch. 3.

                     (9)

                        Cinneadh (AE) 2016/2369 ón gComhairle an 11 Samhain 2016 maidir leis an bPrótacal Aontachais ar an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, chun aontachas Eacuadór a chur san áireamh, a shíniú thar ceann an Aontais agus a chur i bhfeidhm go sealadach (IO L 356, 24.12.2016, lch. 1).

    ---documentbreak---

               AN COIMISIÚN EORPACH
            An Bhruiséil,12.4.2021
            COM(2021) 173 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Peiriú agus Eacuadór, den pháirt eile, a mhéid a bhaineann leis na leasuithe ar Chinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil chun aontachas Eacuadór leis an gComhaontú a chur san áireamh agus chun liostaí na n‑eadránaithe agus na saineolaithe ar Thrádáil agus Forbairt Inbhuanaithe a nuashonrú

               DRÉACHT

               CINNEADH 2/2021 ÓN gCOISTE UM THRÁDÁIL IDIR AN tAONTAS AGUS AN CHOLÓIM-PEIRIÚ-EACUADÓR

               an XXX

               lena leasaítear Cinneadh Uimh. 1/2014, Cinneadh Uimh. 2/2014, Cinneadh Uimh. 3/2014, Cinneadh Uimh. 4/2014 agus Cinneadh Uimh. 5/2014 chun aontachas Eacuadór leis an gComhaontú Trádála idir an tAontas Eorpach agus a Bhallstáit, de pháirt amháin, agus an Cholóim, Peiriú agus Eacuadór, den pháirt eile, a chur san áireamh, agus chun liostaí na n-eadránaithe agus na saineolaithe ar Thrádáil agus Forbairt Inbhuanaithe a nuashonrú

               TÁ AN COISTE UM THRÁDÁIL,

               Ag féachaint don Chomhaontú Trádála idir an tAontas idir an tAontas Eorpach agus a Bhallstáit, de pháirt, agus an Cholóim, Peiriú agus Eacuadór, den pháirt eile (dá ngairtear ‘an Comhaontú Trádála’ anseo feasta), agus go háirithe Airteagal 13 de,

               De bharr an mhéid seo a leanas:

               (1)I gcomhréir le hAirteagal 13(2), pointe (g)(vi) den Chomhaontú, féadfaidh an Coiste um Thrádáil dul chun cinn a dhéanamh maidir le cuspóirí an Chomhaontaithe a bhaint amach trí bhíthin modhnuithe dá bhforáiltear ann, ar modhnuithe iad ar fhorálacha eile atá faoi réir modhnú arna ndéanamh an gCoiste um Thrádáil de bhun foráil fhollasach den Chomhaontú. De bhun Airteagal 13(5) den Chomhaontú, agus aon cheann de na feidhmeanna atá leagtha amach san Airteagal sin á fheidhmiú aige, féadfaidh an Coiste um Thrádáil aon chinneadh a ghlacadh mar a bheartaítear sa Chomhaontú.

               (2)Le Cinneadh Uimh. 1/2014, rinneadh foráil maidir le glacadh a Rialacha Nós Imeachta de bhun Airteagal 13(1), pointe (j) den Chomhaontú.

               (3)Le Cinneadh Uimh. 2/2014, rinneadh foráil maidir leis na Rialacha Nós Imeachta agus an Cód Iompair d’eadránaithe a ghlacadh de bhun Airteagal 13(1), pointe (h), agus Airteagal 315 den Chomhaontú.

               (4)Le Cinneadh Uimh. 3/2014, rinneadh foráil maidir le liostaí na n-eadránaithe a bhunú de bhun Airteagal 304(1) agus (4) den Chomhaontú.

               (5)Le Cinneadh Uimh. 4/2014, rinneadh foráil maidir leis na Rialacha Nós Imeachta le haghaidh an Ghrúpa Saineolaithe ar Thrádáil agus Forbairt Inbhuanaithe a ghlacadh de bhun Airteagal 284(6) den Chomhaontú.

               (6)Le Cinneadh Uimh. 5/2014 rinneadh foráil maidir le Grúpa Saineolaithe a bhunú i ndáil le saincheisteanna a chumhdaítear leis an Teideal maidir le Trádáil agus Forbairt Inbhuanaithe de bhun Airteagal 284(3) den Chomhaontú.

               (7)Chun aontachas Eacuadór leis an gComhaontú Trádála a chur san áireamh agus chun an gá le liostaí na n-eadránaithe agus na saineolaithe ar Thrádáil agus Forbairt Inbhuanaithe a nuashonrú, ba cheart Cinntí Uimh. 1/2014, Uimh. 2/2014, Uimh. 3/2014, Uimh. 4/2014 agus Uimh. 5/2014 ón gCoiste um Thrádáil a leasú dá réir,

               TAR ÉIS AN CINNEADH SEO A GHLACADH:

               Airteagal 1

               Déantar an Iarscríbhinn a ghabhann le Cinneadh Uimh. 1/2014 ó Choiste Trádála AE-na Colóime-Pheiriú an 16 Bealtaine 2014 maidir le glacadh na Rialacha Nós Imeachta dá dtagraítear i bpointe (j) d’Airteagal 13(1) den Chomhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile [2015/1045] a leasú mar a leanas:

               (1)Leasaítear Airteagal 1 mar a leanas:

               (a) cuirtear an méid seo a leanas in ionad mhír 1:

               ʽ1. Déanfaidh an Coiste um Thrádáil a bhunaítear i gcomhréir le hAirteagal 12 den Chomhaontú Trádála idir an tAontas Eorpach agus a Bhallstáit, de pháirt amháin, agus an Cholóim, Peiriú agus Eacuadór, den pháirt eile (‘an Comhaontú’), a dhualgais de réir mar a fhoráiltear in Airteagal 12 den Chomhaontú agus glacfaidh sé freagracht as an gComhaontú a oibriú agus a chur i bhfeidhm i gceart.ʼ,

               (b) cuirtear an méid seo a leanas in ionad mhír 3:

               ʽ3. Is é Aire Trádála, Tionscail agus Turasóireachta na Colóime, Aire Trádála Eachtraí agus Turasóireachta Pheiriú, Aire Táirgthe, Trádála Eachtraí, Infheistíochta agus Iascaigh Eacuadór, nó an Comhalta den Choimisiún atá freagrach as trádáil a bheidh ina chathaoirleach ar an gCoiste um Thrádáil ar bhonn uainíochta bliantúla. Tosóidh an chéad tréimhse ar dháta an chéad chruinnithe den Choiste um Thrádáil agus críochnóidh sí an 31 Nollaig an bhliain chéanna. Féadfaidh an Cathaoirleach a shocrú go ndéanfaidh daoine a ainmneoidh sé faoi seach ionadaíocht thar a cheann mar a fhoráiltear in Airteagal 12(2) den Chomhaontú.ʼ;

               (2)in Airteagal 3, cuirtear an méid seo a leanas in ionad mhír 1:

               ʽ1. Tiocfaidh an Coiste um Thrádáil le chéile uair amháin sa bhliain nó ar iarratas ó cheachtar den dá Pháirtí, mar a fhoráiltear in Airteagal 12(2) den Chomhaontú. Tionólfar na cruinnithe ar bhonn uainíochta, in Bogotá, sa Bhruiséil, i Líoma agus in Quito, mura gcomhaontóidh na Páirtithe a mhalairt.ʼ.

               Airteagal 2

               Déantar an Iarscríbhinn a ghabhann le Cinneadh Uimh. 1/2014 ó Choiste Trádála AE-na Colóime-Pheiriú an 16 Bealtaine 2014 maidir le glacadh na Rialacha Nós Imeachta agus an Chóid Iompair d’eadránaithe, dá dtagraítear i bpointe (h) d’Airteagal 13(1) agus Airteagal 315 den Chomhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile [2015/1046] a leasú mar a leanas:

               (1)i Riail 1, cuirtear an méid seo a leanas in ionad phointe (a):

               ‘(a) ciallaíonn ‘an Comhaontú’ an Comhaontú Trádála idir an Cholóim agus Peiriú, de pháirt amháin, agus an tAontas Eorpach agus a Bhallstáit, den pháirt eile, a síníodh sa Bhruiséil an 26 Meitheamh 2012, arna leasú le Prótacal Aontachais Eacuadór leis an gComhaontú, a síníodh an 11 Samhain 2016;’

               (2)cuirtear an méid seo a leanas in ionad Riail 7:

               ‘7. Más lá saoire dlíthiúil ag an gColóim, ag Peiriú, ag Eacuadór nó ag an Aontas Eorpach é an lá deireanach chun doiciméad a sheachadadh, féadfar an doiciméad a sheachadadh ar an gcéad lá gnó eile.’

               (3)cuirtear an méid seo a leanas in ionad Riail 33:

               ‘33. Mura gcomhaontóidh na páirtithe díospóide a mhalairt, is sa Bhruiséil a thionólfar an éisteacht más í an Cholóim, Peiriú nó Eacuadór an Páirtí is déantóir gearáin agus in Bogotá, i Líoma nó in Quito, de réir mar a bheidh, más é an tAontas an Páirtí is déantóir gearáin.’

               Airteagal 3

               Déantar an Iarscríbhinn a ghabhann le Cinneadh Uimh. 3/2014 ó Choiste Trádála AE-na Colóime-Pheiriú an 16 Bealtaine 2014, lena mbunaítear liostaí eadránaithe dá dtagraítear in Airteagal 304(1) agus (4) den Chomhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile [2015/1047], a leasú mar a leanas:

               (1)leasaítear ‘Liosta na n-eadránaithe dá dtagraítear in Airteagal 304(1) den Chomhaontú’ mar a leanas:

               (a) sa liosta ‘Eadránaithe arna moladh ag an gColóim’, cuirtear an méid seo a leanas in ionad phointe 2 agus phointe 3:

               ʻ2.Javier Gamboa

               3.Claudia Orozco’,

               (b)cuirtear an liosta seo a leanas isteach idir an liosta ‘Eadránaithe arna moladh ag an gColóim’ agus an liosta ‘Eadránaithe arna moladh ag an Aontas’:

               ‘Eadránaithe arna moladh ag Eacuadór

               1.Hugo Perezcano Díaz

               2.Alejandro Sánchez

               3.Carlos Vejar

               4.Alan Yanovich

               5.Andrés Jana’,

               (c) sa liosta ‘Eadránaithe arna moladh ag Peiriú’, cuirtear an méid seo a leanas in ionad phointe 4 agus phointe 5:

               ʽ4.Victor Saco

               5.Javier Hernando Illescas Mucha’,

               (d) sa liosta ‘Cathaoirligh’, cuirtear an méid seo a leanas in ionad phointe 2:

               ʻ2.Pedro Negueloaetcheverry (Eacuadór)’

               (2)déantar an ‘Liosta breise d’eadránaithe a bhfuil taithí earnála acu ar ábhair shonracha a chumhdaítear leis an gcomhaontú dá dtagraítear in Airteagal 304(4) den Chomhaontú’ a leasú mar a leanas:

               (a) faoin gceannteideal ‘Saineolaithe ar Thrádáil in Earraí’, cuirtear an liosta seo a leanas isteach idir an liosta ‘Eadránaithe arna moladh ag an gColóim’ agus an liosta ‘Eadránaithe arna moladh ag an Aontas’:

               ‘Eadránaithe arna moladh ag Eacuadór

               1.Pablo Bentes

               2.Jan Bohanes

               3.Sofía Bonilla’,

               (b) faoin gceannteideal ‘Saineolaithe i réimsí na Trádála i Seirbhísí, Bunaíochtaí, na hIomaíochta, na gCeart Maoine Intleachtúla nó an tSoláthair Rialtais’, cuirtear an liosta seo a leanas isteach idir an liosta ‘Eadránaithe arna moladh ag an gColóim’ agus an liosta ‘Eadránaithe arna moladh ag an Aontas’:

               ‘Eadránaithe arna moladh ag Eacuadór

               1.Gustavo Guerra

               2.Alfredo Corral

               3.Genaro Eguiguren’,

               (c) faoin gceannteideal ‘Saineolaithe i réimsí na Trádála i Seirbhísí, Bunaíochtaí, na hIomaíochta, na gCeart Maoine Intleachtúla nó an tSoláthair Rialtais’, i Liosta na gCathaoirleach, cuirtear an méid seo a leanas in ionad phointe 2:

               ʻ2.Tania Voonʼ

               Airteagal 4

               Déantar an Iarscríbhinn a ghabhann le Cinneadh Uimh. 4/2014 ó Choiste Trádála AE-na Colóime-Pheiriú an 16 Bealtaine 2014 maidir le glacadh na Rialacha Nós Imeachta le haghaidh an Ghrúpa Saineolaithe um Thrádáil agus Forbairt Inbhuanaithe dá dtagraítear in Airteagal 284(6) den Chomhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile [2015/1048], a leasú mar seo a leanas:

               (1) i Riail 1, cuirtear an méid seo a leanas in ionad phointe (a):

               ʽ(a)ciallaíonn ‘an Comhaontú’ an Comhaontú Trádála idir an Cholóim agus Peiriú, de pháirt amháin, agus an tAontas Eorpach agus a Bhallstáit, den pháirt eile, a síníodh an 26 Meitheamh 2012, arna leasú le Prótacal Aontachais Eacuadór leis an gComhaontú, a síníodh an 11 Samhain 2016.’

               Airteagal 5

               Déantar an Iarscríbhinn a ghabhann le Cinneadh Uimh. 5/2014 ó Choiste Trádála AE-na Colóime-Pheiriú an 16 Bealtaine 2014, lena mbunaítear Grúpa Saineolaithe maidir le saincheisteanna a chumhdaítear leis an Teideal maidir le Trádáil agus Forbairt Inbhuanaithe, dá dtagraítear in Airteagal 284(3) den Chomhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile [2015/1049], a leasú mar seo a leanas:

               (1)i ‘Liosta na saineolaithe’, cuirtear isteach na pointí 13, 14, 15 agus 16 seo a leanas:

               ‘13.María Amparo Albán

               14.Alice Tipping

               15.Leopoldo González

               16.Fabián Jaramillo’;

               (2)sa liosta ‘Cathaoirligh’, cuirtear na pointí 7 agus 8 seo a leanas leis:

               ‘7.Jacob Olander

               8.Martín Padulla’.

               Airteagal 6

               Tiocfaidh an Cinneadh seo i bhfeidhm an […].

               Déanfar an Cinneadh seo a tharraingt suas i dteangacha oifigiúla na bPáirtithe sa Chomhaontú agus beidh na téacsanna sin uile barántúil ar an mbonn céanna

               Arna dhéanamh i/in/sa [...]

               Don Choiste um Thrádáil


               AN COIMISIÚN EORPACH
            An Bhruiséil,13.4.2021
            COM(2021) 175 final
            2021/0094(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Cócó

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhairle Idirnáisiúnta Cócó (dá ngairtear ‘Comhairle ICCO’ anseo feasta) na hEagraíochta Idirnáisiúnta Cócó (dá ngairtear ‘ICCO’ anseo feasta)
                  1
                maidir le rud a bhfuil sé beartaithe é a ghlacadh, eadhon síneadh ama a chur leis an gComhaontú Idirnáisiúnta Cócó (ICA, 2010)
                  2
               .

               2.Comhthéacs an togra

               2.1.An Comhaontú Idirnáisiúnta Cócó (ICA, 2010)

                  Tá sé d’aidhm ag an gComhaontú Idirnáisiúnta Cócó (ICA, 2010) (dá ngairtear ‘ICA’ anseo feasta) comhar idirnáisiúnta feabhsaithe a áirithiú ar an leibhéal domhanda maidir le hábhair a bhaineann leis an gcócó agus le saincheisteanna gaolmhara, fóram a chur ar fáil le haghaidh comhairliúcháin idir‑rialtasacha faoin gcócó agus faoi bhealaí chun feabhas a chur ar gheilleagar domhanda an chócó, éascú a dhéanamh ar an trádáil trí fhaisnéis a bhailiú agus a chur ar fáil faoi mhargadh domhanda an chocó agus spreagadh a thabhairt a chuirfeadh borradh faoin éileamh ar chócó.

                  Tháinig ICA i bhfeidhm an 1 Deireadh Fómhair 2012 agus feidhm aige go ceann deich mbliana uaidh sin go dtí an 30 Meán Fómhair 2022 (Airteagal 62(1) ICA).

                  Tá an tAontas Eorpach ina pháirtí in ICA
                     3
                  .

               2.2.An Chomhairle Idirnáisiúnta Cócó

               De réir Airteagal 6(1) de ICA, beidh an Chomhairle Idirnáisiúnta Cócó comhdhéanta de chomhaltaí uile na hEagraíochta. De réir Airteagal 7 de ICA, feidhmeoidh an Chomhairle gach cumhacht is gá chun forálacha sainráite ICA a chur i gcrích, agus déanfaidh sé nó cuirfidh sé á dhéanamh gach feidhm is gá chuige sin.

               Mar riail ghinearálta, tionólann Comhairle ICCO seisiún rialta amháin in aghaidh gach leath de bhliain chócó ach tá sé d’fhéidearthacht aici seisiúin speisialta a thionól (Airteagal 9 (1)(2) ICA). Leagtar síos le hAirteagal 12 de ICA gur de chomhthoil, i bprionsabal, a dhéantar cinntí uile Chomhairle ICCO. In éagmais na comhthola, is trí bhíthin vótáil speisialta a dhéantar cinntí i gcomhréir leis an nós imeachta mar a leagtar síos in Airteagal 12(1) ICA. Déantar foráil le hAirteagail 10 agus 11 de ICA maidir le dáileadh sonrach vótaí agus maidir le nós imeachta vótála sonrach le haghaidh chomhaltaí onnmhairiúcháin agus allmhairiúcháin na hEagraíochta.

               2.3.An gníomh atá beartaithe ag an gComhairle Idirnáisiúnta Cócó

                  I Meán Fómhair 2020, le linn an 102ú seisiún a bhí aici, mhol Comhairle ICCO síneadh ama a chur le ICA thar an dáta éaga atá aige faoi láthair. D’fhágfadh sé sin go bhféadfaí athbhreithniú substainteach a ghlacadh amach anseo. Tá Comhairle ICCO le cinneadh a dhéanamh maidir le síneadh ama a chur leis an gcomhaontú, de réir Airteagal 62(4) de ICA, airteagal ina leagtar síos go bhféadfaidh an Chomhairle síneadh ama a cur leis an gComhaontú, leis an gComhaontú ina iomláine nó le cuid de, go ceann dhá thréimhse nach faide ná dhá bhliain chócó, is é sin dhá bhliain in aghaidh gach tréimhse.

               An 22-23 Aibreán 2021, le linn an 103ú seisiún a bheidh aici, tá Comhairle ICCO le cinneadh a ghlacadh maidir le síneadh ama a chur le ICA, 2010 (‘an gníomh atá beartaithe’). Féadfar an cinneadh sin a chur ar athló go dtí na chéad seisiúin eile den Chomhairle.

               Is é is cuspóir don ghníomh atá beartaithe an síneadh ama atá le ICA,2010 a fhormheas i gComhairle ICCO. Trí shíneadh ama a chur le ICA, 2010, tabharfar an t‑aga ama iomchuí do chomhaltaí ICCO chun an chaibidlíocht a dhéanamh maidir le hathbhreithniú ICA.

               An gníomh atá beartaithe, gabhfaidh sé éifeacht cheangailteach ar na páirtithe i gcomhréir le hAirteagal 12(3) de ICA, airteagal ina leagtar síos go bhfuil na Comhaltaí faoi cheangal gealltanais glacadh mar chinntí ceangailteacha le cinntí uile na Comhairle faoi fhorálacha an Chomhaontaithe.

               3.An seasamh atá le glacadh thar ceann an Aontais

               Is é is cuspóir don togra seo údarú na Comhairle a lorg don Choimisiún chun vótáil, thar ceann an Aontais Eorpaigh, i gComhairle ICCO, i bhfabhar síneadh ama a chur le ICA.

                  Trí shíneadh ama nach faide ná ceithre bliana a chur le ICA, tabharfar an t-aga ama iomchuí do Comhaltaí ICCO chun athbhreithniú substainteach a chur i gcrích a dhíreodh ar an gComhaontú a nuachóiriú agus a shimpliú.

               An chaibidlíocht maidir le páirt-athbhreithniú ICA, cuirfear tús léi ag an 103ú seisiún de Chomhairle ICCO i mí Aibreáin 2021. I bhfianaise an dul chun cinn a dhéanfar sa chaibidlíocht, déanfar a mheas an gá an síneadh ama a dhéanamh, ionas go mbeidh am leordhóthanach ann chun páirt‑athbhreithniú a dhéanamh ar ICA.

                  Faoi láthair, i dtaca leis an Aontais agus leis na Ballstát atá ina gcomhaltaí de Chomhairle ICCO, is lena leas sin uile rannpháirtíocht an Aontais Eorpaigh in ICCO agus is féidir síneadh ama a chur le ICA sa riocht ina bhfuil sé. I dtaca le síneadh ama thar 2022 a chur leis an gcomhaontú agus i dtaca le hoibriú go comhuaineach i gcomhar ar nuachóiriú an Chomhaontaithe, tiocfaidh de sin go rachaidh na comhaltaí i rannpháirtíocht ghníomhach athuair agus go rachfar i mbun plé faoi ábharthacht ICCO ar feadh a mbaineann le dul i ngleic leis na dúshláin atá ann faoi láthair. An t‑athbhreithniú arbh fhéidir go ndéanfaí é ar ICA i ndiaidh 2022, d’fhéadfadh sé go gcuirfeadh sé lena luach agus le hábharthacht na hoibre a dhéanann sé agus is féidir go spreagfadh sé breis spéise in ICCO. Dá bhrí sin, is le leas an Aontais síneadh ama a chur leis an gComhaontú.

               4.Bunús dlí

               4.1.Bunús dlí nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE), déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  4
               .

               4.1.2.Cur i bhfeidhm maidir leis an gcás seo

               Comhlacht í Comhairle ICCO a bunaíodh trí bhíthin comhaontaithe, eadhon Comhaontú Idirnáisiúnta Cócó, 2010.

               An gníomh a iarrtar ar Chomhairle ICCO a ghlacadh, is gníomh é a bhfuil éifeachtaí dlíthiúla leis. An gníomh atá beartaithe, beidh sé ceangailteach faoin dlí idirnáisiúnta i gcomhréir le hAirteagal 12(3) agus Airteagal 62(4) de ICA, 2010.

               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe.

               Dá bhrí sin, is é Airteagal 218(9) de CFAE atá ina bhunús dlí nós imeachta le haghaidh an chinnidh atá beartaithe.

               4.2.Bunús substainteach dlí

               4.2.1.Na prionsabail

               Braitheann an bunús substainteach dlí le haghaidh cinneadh faoi Airteagal 218(9) CFAE go príomha ar chuspóir agus ábhar an ghnímh atá beartaithe a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus nach bhfuil sa cheann eile ach aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substainteach dlí aonair, is é sin an bunús dlí a éilítear de réir na príomhaidhme nó na príomh-chomhpháirte.

               4.2.2.Cur i bhfeidhm maidir leis an gcás seo

               Baineann príomhchuspóir agus príomhábhar an ghnímh atá beartaithe leis an gcomhbheartas tráchtála.

               Dá bhrí sin, is é Airteagal 207 CFAE atá ina bhunús dlí substainteach le haghaidh an chinnidh atá beartaithe.

               4.3.Conclúid

               Is é Airteagal 207 CFAE ba cheart a bheith ina bhunús dlí le haghaidh an chinnidh atá beartaithe, i gcomhar le hAirteagal 218(9) CFAE.

               2021/0094 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Cócó

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad mhír d’Airteagal 207(4) de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Rinne an tAontas an Comhaontú Idirnáisiúnta Cócó, 2010 (“an Comhaontú”) a thabhairt i gcrích trí bhíthin Chinneadh 2012/189/AE ón gComhairle
                  5
                agus tháinig sé i bhfeidhm an 1 Deireadh Fómhair 2012.

               (2)De bhun Airteagal 62(1) den Chomhaontú, tá an Comhaontú le bheith i bhfeidhm go dtí an 30 Meán Fómhair 2022, mura gcuirtear síneadh ama leis.

               (3)De bun Airteagal 7(1) den Chomhaontú, tá Comhairle Idirnáisiúnta Cócó na hEagraíochta Idirnáisiunta Cócó (‘Comhairle ICCO’) le gach cumhacht a fheidhmiú is gá chun forálacha sainráite an Chomhaontaithe a chur i gcrích, agus tá sí le gach feidhm is gá chuige sin a dhéanamh nó a chur á dhéanamh. De bhun Airteagal 62(4) den Chomhaontú, féadfaidh Comhairle ICCO cinneadh a ghlacadh maidir le síneadh ama a chur leis an gComhaontú, thar an dáta éaga atá aige faoi láthair, ‘go ceann dhá thréimhse nach faide ná dhá bhliain chócó, is é sin dhá bhliain in aghaidh gach tréimhse’, eadhon síneadh go dtí an 30 Meán Fómhair 2024 le haghaidh na chéad tréimhse agus síneadh go dtí an 30 Meán Fómhair 2026 le haghaidh an dara tréimhse.

               (4)Tá Comhairle ICCO, le linn an 103ú seisiún a bheidh aici an 22 agus an 23 Aibreán 2021, le cinneadh a ghlacadh maidir le síneadh ama a chur leis an gComhaontú. Féadfar an cinneadh sin a chur ar athló go dtí dáta eile.

               (5)Is iomchuí an seasamh a bhunú atá le glacadh thar ceann an Aontais i gComhairle ICCO, ós rud é gur cinneadh a bheidh ina cheangal ar an Aontas a bheidh sa chinneadh a ghlacfaidh Comhairle ICCO maidir le síneadh ama a chur leis an gComhaontú.

               (6)Is chun leasa an Aontais leanúint de bheith rannpháirteach in ICA, i bhfianaise a thábhachtaí atá earnáil an chócó do roinnt de na Ballstáit agus do gheilleagar an Aontais.

               (7)Trí shíneadh ama nach faide ná ceithre bliana a chur leis an gComhaontú, ba cheart go dtabharfadh sé sin an t-aga ama iomchuí do chomhaltaí Chomhairle ICCO chun athbhreithniú substainteach a chur i gcrích, sa todhchaí, a dhíreodh ar an gComhaontú a nuachóiriú agus a shimpliú.

               TAR ÉIS AN CINNEADH SEO A GHLACADH:

               Airteagal 1

               Is é an seasamh atá le glacadh thar ceann an Aontais sa 103ú seisiún de Chomhairle Idirnáisiúnta Cócó na hEagraíochta Idirnáisiúnta Cócó, nó i seisiúin ina dhiaidh sin, vótáil i bhfabhar síneadh ama a chur le Comhaontú Idirnáisiúnta Cócó, 2010 ar feadh dhá thréimhse nach faide ná dhá bhliain chócó an ceann, is é sin go dtí an 30 Meán Fómhair 2024 le haghaidh na chéad tréimhse agus go dtí an 30 Meán Fómhair 2026 le haghaidh an dara tréimhse.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Bunaíodh í le Comhaontú Cócó 1972: Na Náisiúin Aontaithe, Sraith na gConarthaí , Imleabhar 882, lch. 67.

                     (2)

                        Na Náisiúin Aontaithe, Sraith na gConarthaí, Imleabhar 2871.

                     (3)

                        Cinneadh ón gComhairle an 26 Márta 2011 maidir le tabhairt i gcrích an Chomhaontaithe Idirnáisiúnta Cócó, 2010 (IO L 102, 12.4.2012, lch. 1); Cinneadh ón gComhairle an 17 Bealtaine 2011 maidir le síniú an Chomhaontaithe Idirnáisiúnta Cócó, 2010, thar ceann an Aontais Eorpaigh, agus maidir lena chur i bhfeidhm sealadach; IO L 259, 4.10.2011, lch. 7.

                     (4)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (5)

                        Cinneadh 2012/189/AE ón gComhairle an 26 Márta 2011 maidir le tabhairt i gcrích an Chomhaontaithe Idirnáisiúnta Cócó, 2010 (IO L 102, 12.4.2012, lch. 1).


               AN COIMISIÚN EORPACH
            An Bhruiséil,13.4.2021
            COM(2021) 174 final
            2021/0093(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais ag an deichiú cruinniú de Chomhdháil Pháirtithe Choinbhinsiún Stócólm ar Thruailleáin Orgánacha Marthanacha a mhéid a bhaineann leis an togra chun Iarscríbhinn A a leasú

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Tháinig Coinbhinsiún Stócólm ar Thruailleáin Orgánacha Mharthanacha (an Coinbhinsiún) i bhfeidhm an 17 Bealtaine 2004. Formheasadh é le Cinneadh ón gComhairle an 14 Deireadh Fómhair 2004, thar ceann an Chomhphobail Eorpaigh, maidir le Coinbhinsiún Stócólm ar Thruailleáin Orgánacha Mharthanacha (2006/507/CE
                     1
                  ) agus tháinig sé i bhfeidhm maidir leis an gComhphobal Eorpach an 14 Feabhra 2005. Is é is aidhm don Choinbhinsiún sláinte an duine agus an comhshaol a chosaint ar thruailleáin orgánacha mharthanacha (POPanna). Cuirtear creat ar fáil leis an gCoinbhinsiún, creat atá bunaithe ar phrionsabal an réamhchúraim, chun deireadh a chur le táirgeadh, úsáid, allmhairiú agus onnmhairiú POPanna, maidir lena láimhseáil agus lena ndiúscairt go sábháilte agus le scaoileadh POPanna áirithe a tháirgtear go neamhbheartaithe a dhíothú nó a laghdú.

                  Le Rialachán (AE) 2019/1021 ó Pharlaimint na hEorpa agus ón gComhairle
                     2
                   cuirtear chun feidhme i ndlí an Aontais na gealltanais a leagtar amach sa Choinbhinsiún agus sa Phrótacal a ghabhann le Coinbhinsiún 1979 ar Thruailliú Aeir Trasteorann Fadraoin maidir le Truailleáin Orgánacha Mharthanacha (an Prótacal), arna fhormheas le Cinneadh 259/2004/CE ón gComhairle
                     3
                  .

                  Bunaíodh Comhdháil na bPáirtithe de bhun Airteagal 19 den Choinbhinsiún agus is é comhlacht rialaithe Choinbhinsiúin Stócólm. Uair gach dhá bhliain is gnách leis an gcomhlacht sin teacht le chéile, chun faireachán a dhéanamh ar chur chun feidhme an Choinbhinsiúin. Chomh maith leis sin, déanann sé athbhreithniú ar cheimiceáin a chuireann an Coiste Athbhreithnithe Truailleán Orgánach Marthanach faoina bhráid chun a measta (CAPOP).

                  I gcomhréir le hAirteagal 8(1) den Choinbhinsiún, chuir Páirtí faoi bhráid na Rúnaíochta togra chun aigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS a liostú in Iarscríbhinn A a ghabhann leis an gCoinbhinsiún, togra a ndearna CAPOP a athbhreithniú de réir Airteagal 8(3) agus (4). Mhol CAPOP do Chomhdháil na bPáirtithe chun aigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS a liostú in Iarscríbhinn A gan díolúintí sonracha. Is faoi rialú Airteagal 22 den Choinbhinsiún atá an nós imeachta um leasuithe ar Iarscríbhinní a ghlacadh.

                  I gcomhréir le hAirteagal 23 den Choinbhinsiún, is aon vóta amháin atá ag gach Páirtí. Mar sin féin, i dtaca le heagraíochtaí réigiúnacha comhtháite eacnamaíochta – an tAontas Eorpach, mar shampla – feidhmíonn na heagraíochtaí sin a gceart chun vótáil le líon vótaí is ionann agus líon a mBallstát atá ina bpáirtithe sa Choinbhinsiún.

                  Ag an deichiú gnáthchruinniú, measfaidh Comhdháil na bPáirtithe cinneadh a ghlacadh maidir le haigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS, a liostú in Iarscríbhinn A (díothú), in Iarscríbhinn B (srianadh) agus/nó in Iarscríbhinn C (táirgeadh neamhbheartaithe) a ghabhann leis an gCoinbhinsiún.

                  Is é an éifeacht atá leis an liostú in Iarscríbhinn A, B agus/nó C go mbeidh na ceimiceáin faoi réir bearta atá dírithe ar tháirgeadh agus ar úsáid na gceimiceán sin a dhíothú nó ar shrian a chur orthu, lena n‑áirítear scaoileadh POPanna a tháirgtear go neamhbheartaithe a laghdú nó a dhíothú.

                  Beidh an gníomh atá beartaithe ina cheangal ar na páirtithe i gcomhréir le hAirteagal 22(4) den Choinbhinsiún, lena bhforáiltear maidir leis an méid seo a leanas: ‘Beidh moladh, glacadh agus teacht i bhfeidhm na leasuithe ar Iarscríbhinní A, B nó C faoi réir na nósanna imeachta céanna agus a bhaineann le moladh, glacadh agus teacht i bhfeidhm iarscríbhinní breise ar an gCoinbhinsiún, ach amháin nach dtiocfaidh leasú ar Iarscríbhinn A, B nó C i bhfeidhm maidir le haon Pháirtí a dhéanann dearbhú maidir leis na hIarscríbhinní sin a leasú i gcomhréir le mír 4 d’Airteagal 25, agus aon leasú den sórt sin, tiocfaidh sé i bhfeidhm maidir leis an bPáirtí sin an nóchadú lá tar éis thaisceadh a ionstraime daingniúcháin, a ghlactha, a fhormheasa nó a aontachais leis an taisce i ndáil leis an leasú sin.’

                  Ní úsáidtear aigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS, san Aontas Eorpach d’aon turas ach féadfaidh na ceimiceáin a bheith ann mar eisíontas i gcúr comhraic dóiteáin de bhunús fluairín agus in aigéad sulfónach sárfhluarochtáin (PFOS). Maidir le PFHxS a bheith in PFOS, ba cheart a thabhairt faoi deara go liostaítear PFOS in Iarscríbhinn B a ghabhann le Coinbhinsiún Stócólm agus in Iarscríbhinn I a ghabhann le Rialachán (AE) 2019/1021, rialachán agus coinbhinsiún lena toirmiscfear PFOS a úsáid san Aontas cé is moite dá úsáid mar shochtach ceocháin i bplátáil chrua-chrómiam go dtí 2025. Cuireadh deireadh le húsáid PFOS de réir a chéile i mbeagnach gach Ballstát.

                  Baineann an togra seo leis an gcinneadh lena mbunaítear an seasamh atá le glacadh thar ceann an Aontais ag Comhdháil Pháirtithe Choinbhinsiún Stócólm i dtaca le cinneadh a mheastar a ghlacfar maidir le hIarscríbhinn A a leasú trí aigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS a liostú. Má dhéanann Comhdháil na bPáirtithe i gCoinbhinsiún Stócólm cinneadh chun PFHxS a liostú in Iarscríbhinn A, ceanglófar ar na Páirtithe sa Choinbhinsiún na bearta is gá a ghlacadh chun úsáid PFHxS ina gcríoch a dhíothú nó srian a chur lena úsáid, i gcomhréir lena n‑oibleagáidí faoin gCoinbhinsiún. Chun cinneadh an Aontais a chur chun feidhme, molfaidh an Coimisiún gníomh tarmligthe chun leasú a dhéanamh ar Iarscríbhinn I a ghabhann leis an Rialachán maidir le POPanna chun aigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS a áireamh. Beidh toirmeasc ar na substaintí sin a tháirgeadh agus a úsáid san Aontas.

               •Comhsheasmhacht le forálacha beartais atá sa réimse beartais cheana

                  Tá an togra comhleanúnach le cur chun feidhme Rialachán (AE) 2019/1021, is é sin an Rialachán lena gcuirtear Coinbhinsiún Stócólm chun feidhme san Aontas, agus comhlánaíonn sé an Rialachán sin. Tá sé i gcomhréir go hiomlán leis an gcuspóir sláinte an duine agus an comhshaol a chosaint ar thruailleáin orgánacha mharthanacha.

               •Comhsheasmhacht le beartais eile de chuid an Aontais

                  Tá an togra comhleanúnach le cur chuige ginearálta Rialachán (CE) Uimh. 1107/2009 agus Rialachán (AE) Uimh. 528/2012 vis‑à-vis substaintí PBT (imchoimeádach, inbhithbhailithe agus tocsaineach) ós rud é go bhforáiltear sa dá rialachán sin maidir le critéir nach gceadaíonn, i bprionsabal, substaintí gníomhacha ar substaintí PBT iad a chur ar an margadh ná a úsáid. Scrúdaítear i bPáipéar Comhthuisceana
                     4
                   an gaol idir Coinbhinsiún Stócólm, Rialachán (AE) 2019/1021 agus Rialachán (CE) Uimh. 1907/2006, maidir le srianta agus ceanglais údarúcháin, chun comhleanúnachas a áirithiú.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Is é Airteagal 218(9) CFAE an bunús dlí don nós imeachta atá leis an gCinneadh ón gComhairle atá beartaithe, arb é an bunús iomchuí é le haghaidh gníomh lena sainítear seasamh an Aontais Eorpaigh i ndáil le comhaontú idirnáisiúnta, eadhon Coinbhinsiún Stócólm sa chás seo.

                  Is é Airteagal 192 CFAE, mír 1, an bunús dlí substainteach, ós rud é gur ar chuspóir comhshaoil (i.e. truailleáin orgánacha mharthanacha a dhíothú) den chuid is mó atá na bearta a comhaontaíodh faoi Choinbhinsiún Stócólm dírithe.

                  Dá réir sin, ba cheart Airteagal 192(1) CFAE, i gcomhar le hAirteagal 218(9) CFAE, a bheith ina bhunús dlí don chinneadh atá beartaithe.

               •Coimhdeacht (i gcás inniúlacht neamheisiach)

                  Is ábhar imní domhanda iad truailleáin orgánacha mharthanacha agus cuirtear Coinbhinsiún Stócólm chun feidhme san Aontas le Rialachán (AE) 2019/1021. Ós rud é go bhfuil an tAontas ina Pháirtí sa Choinbhinsiún, is iomchuí don Aontas a bheith rannpháirteach sa chinnteoireacht ag Comhdháil na bPáirtithe.

               •Comhréireacht

                  Is ábhar imní domhanda iad truailleáin orgánacha mharthanacha agus is é is aidhm do Choinbhinsiún Stócólm táirgeadh agus úsáid na gceimiceán sin a dhíothú. Ós rud é gur measadh na ceimiceáin a bheith i gcomhlíontacht leis na critéir i gcomhréir le hIarscríbhinn D a ghabhann leis an gCoinbhinsiún, mhol Coiste Athbhreithnithe Truailleán Orgánach Marthanach an Choinbhinsiúin aigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS a liostú. Dá bhrí sin, is comhréireach tacú le liostú an cheimiceáin sin in Iarscríbhinn A a ghabhann leis an gCoinbhinsiún chun a áirithiú go ndéanfar gníomhaíocht iomchuí ar an leibhéal domhanda.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               •Comhairliúcháin leis na páirtithe leasmhara

                  Pléadh an togra leis na Ballstáit agus le páirtithe leasmhara eile sa 23ú cruinniú a bhí ag Grúpa Saineolaithe an Choimisiúin: Údaráis Inniúla le haghaidh Rialachán (AE) 2019/1021. Ina theannta sin, chuathas i gcomhairle go forleathan le páirtithe leasmhara ar feadh an athbhreithnithe ar an gceimiceán a rinne Coiste Athbhreithnithe Truailleán Orgánach Marthanach an Choinbhinsiúin agus tugadh aghaidh ar a mbarúlacha.

               •Measúnú tionchair

                  Ní dhearnadh measúnú tionchair, ach rinneadh measúnú socheacnamaíoch agus anailís ar roghanna malartacha i gcomhthéacs an tsainchomhaid maidir le srianta, REACH, i ndáil le haigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS
                     5
                  . Is é conclúid thuairim na Gníomhaireachta Eorpaí Ceimiceán gur cheart na costais shocheacnamaíocha an tsriain atá beartaithe a theorannú agus go bhfuil sé comhréireach chun monaraíocht PFHxS, é a chur ar an margadh agus é a úsáid a shrianadh go mór.

                  Tháinig Coiste Athbhreithnithe Truailleán Orgánach Marthanach ar an gconclúid gur truailleán orgánach marthanach an ceimiceán agus mhol sé an liostú gan díolúine shonrach. Tá an moladh sin bunaithe ar mheasúnú ar thionchar na mbeart bainistithe a d’fhéadfadh a bheith ann agus faisnéis shocheacnamaíoch á cur san áireamh.

               •Oiriúnacht rialála agus simpliú

                  Níl aon tionchar ag an togra ar ghníomhaíocht tráchtála ós rud é nach bhfuil an ceimiceán in úsáid ar bhonn tráchtála san Aontas agus, dá bhrí sin, ní dhéantar micrifhiontair a dhíolmhú leis ná ní áirítear ann rialacha speisialta le haghaidh FBManna. Níl aon tionchar ag an togra ar iomaíochas earnála an Aontais ná ar thrádáil ós rud é nach ndéantar an ceimiceán a thrádáil idir an tAontas agus tríú tíortha.

               4.IMPLEACHTAÍ BUISÉADACHA

                  Níl aon impleacht bhuiséadach ag an togra.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Ní mheastar go bhfuil gá le plean cur chun feidhme, le faireachán, le meastóireacht ná le tuairisciú.

               •Míniúchán mionsonraithe ar fhorálacha sonracha an togra

                  Leis an togra tugtar sainordú don Choimisiún tacú le haigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS a liostú in Iarscríbhinn A gan díolúintí sonracha ag Comhdháil na bPáirtithe i gCoinbhinsiún Stócólm thar ceann an Aontais Eorpaigh.

               2021/0093 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais ag an deichiú cruinniú de Chomhdháil Pháirtithe Choinbhinsiún Stócólm ar Thruailleáin Orgánacha Marthanacha a mhéid a bhaineann leis an togra chun Iarscríbhinn A a leasú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig Coinbhinsiún Stócólm ar Thruailleáin Orgánacha Mharthanacha (‘an Coinbhinsiún’) i bhfeidhm an 17 Bealtaine 2004 agus tugadh é i gcrích thar ceann an Aontais le Cinneadh 2006/507/CE ón gComhairle
                  6
               .

               (2)Is le Rialachán (AE) 2019/1021 ó Pharlaimint na hEorpa agus ón gComhairle
                  7
                a chuirtear Coinbhinsiún Stócólm chun feidhme laistigh den Aontas.

               (3)De bhun Airteagal 8 den Choinbhinsiún, déanfaidh Comhdháil na bPáirtithe cinneadh maidir le ceimiceán a liostú, agus a bhearta rialaithe ábhartha a shonrú, in Iarscríbhinní A, B agus/nó C.

               (4)Meastar go nglacfar cinneadh, ag an deichiú cruinniú de Chomhdháil Pháirtithe Choinbhinsiún Stócólm, maidir le tuilleadh ceimiceán a liostú in Iarscríbhinn A.

               (5)An seasamh atá le glacadh thar ceann an Aontais ag Comhdháil na bPáirtithe, is iomchuí é a bhunú, óir beidh an cinneadh a ghlacfar ina gceangal ar an Aontas.

               (6)D’fhonn sláinte an duine agus an comhshaol a chosaint ar aigéad sulfónach sárfhluaraiheacsáin (PFHxS) a scaoileadh a thuilleadh, mar aon lena shalainn agus a chomhdhúile a bhaineann le PFHxS, is gá táirgeadh agus úsáid na gceimiceán sin a laghdú nó a dhíothú ar an leibhéal domhanda agus tacú lena liostú sa Choinbhinsiún,

               TAR ÉIS AN CINNEADH SEO A GHLACADH:

               Airteagal 1

               Is é an seasamh a ghlacfar thar ceann an Aontais ag an deichiú cruinniú de Chomhdháil Pháirtithe Choinbhinsiún Stócólm, i gcomhréir le moltaí ábhartha Choiste Athbhreithnithe Truailleán Orgánach Marthanach, tacú le haigéad sulfónach sárfhluaraiheacsáin (PFHxS), a shalainn agus a chomhdhúile a bhaineann le PFHxS a liostú in Iarscríbhinn A a ghabhann leis an gCoinbhinsiún gan díolúintí sonracha.

               I bhfianaise na bhforbairtí a rinneadh ag an deichiú cruinniú de Chomhdháil na bPáirtithe i gCoinbhinsiún Stócólm, féadfaidh ionadaithe an Aontais, i gcomhairle leis na Ballstáit, an seasamh seo a mhionchoigeartú, trí chomhordú ar an láthair gan cinneadh breise ón gComhairle.

               Airteagal 2

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh (2006/507/CE) ón gComhairle an 14 Deireadh Fómhair 2004 maidir le Coinbhinsiún Stócólm ar Thruailleáin Orgánacha Mharthanacha a thabhairt i gcrích thar ceann an Chomhphobail Eorpaigh (IO L 209, 31.7.2006, lch. 1).

                     (2)

                        Rialachán (AE) 2019/1021 ó Pharlaimint na hEorpa agus ón gComhairle an 20 Meitheamh 2019 maidir le truailleáin orgánacha mharthanacha (IO L 169, 25.6.2019, lch. 45).

                     (3)

                        Cinneadh (2004/259/CE) ón gComhairle an 19 Feabhra 2004 i ndáil leis an bPrótacal a ghabhann le Coinbhinsiún 1979 ar Thruailliú Aeir Trasteorann Fadraoin maidir le Truailleáin Orgánacha Mharthanacha a thabhairt i gcrích thar ceann an Chomhphobail Eorpaigh (IO L 81, 19.3.2004, lch. 35).

                     (4)

                  https://ec.europa.eu/growth/sectors/chemicals/reach/special-cases_ga

                     (5)

                        https://echa.europa.eu/registry-of-restriction‑intentions/-/dislist/details/0b0236e1827f87da

                     (6)

                        Cinneadh (2006/507/CE) ón gComhairle an 14 Deireadh Fómhair 2004 maidir le Coinbhinsiún Stócólm ar Thruailleáin Orgánacha Mharthanacha a thabhairt i gcrích thar ceann an Chomhphobail Eorpaigh (IO L 209, 31.7.2006, lch. 1).

                     (7)

                        Rialachán (AE) 2019/1021 ó Pharlaimint na hEorpa agus ón gComhairle an 20 Meitheamh 2019 maidir le truailleáin orgánacha mharthanacha (IO L 169, 25.6.2019, lch. 45).


               AN COIMISIÚN EORPACH
            An Bhruiséil,13.4.2021
            COM(2021) 183 final
            2021/0098(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a bheidh le glacadh thar ceann an Aontais Eorpaigh sa Chomhairle um Ghnéithe de Chearta Maoine Intleachtúla a bhaineann le Trádáil de chuid na hEagraíochta Domhanda Trádála

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh a bheidh le glacadh thar ceann an Aontais sa Chomhairle um Ghnéithe de Chearta Maoine Intleachtúla a bhaineann le Trádáil de chuid na hEagraíochta Domhanda Trádála (‘Comhairle TRIPS’) i ndáil le cinneadh a ghlacadh atá beartaithe maidir leis an iarraidh ar shíneadh a chur leis an idirthréimhse faoi Airteagal 66(1) de Chomhaontú TRIPS le haghaidh Comhaltaí de na Tíortha is Lú Forbairt.

               2.Comhthéacs an togra

               2.1.An Comhaontú maidir le Gnéithe de Chearta Maoine Intleachtúla a bhaineann le Trádáil

               Is é is aidhm don Chomhaontú maidir le Gnéithe de Chearta Maoine Intleachtúla a bhaineann le Trádáil (‘Comhaontú TRIPS’), i measc nithe eile, caighdeáin agus prionsabail leordhóthanacha a chur ar fáil maidir le hinfhaighteacht, raon feidhme agus úsáid ceart maoine intleachtúla a bhaineann le trádáil, modhanna éifeachtacha agus iomchuí chun iad a fhorfheidhmiú agus nósanna imeachta éifeachtacha gasta a chur i bhfeidhm chun díospóidí idir rialtais a chosc agus a réiteach go hiltaobhach. Cumhdaítear na cearta maoine intleachtúla seo a leanas i gComhaontú TRIPS: cóipcheart agus cearta gaolmhara, trádmharcanna, tásca geografacha, lena n-áirítear sonrúcháin tionscnaimh, dearaí tionsclaíocha, paitinní, lena n-áirítear cosaint cineálacha nua plandaí, dearaí leagan amach le haghaidh ciorcaid iomlánaithe agus faisnéis neamhnochta. Tháinig Comhaontú TRIPS i bhfeidhm an 1 Eanáir 1995.

               Is páirtí é an tAontas Eorpach i gComhaontú TRIPS
                  1
               .

               2.2.Comhairle TRIPS

               Déanann Comhairle TRIPS maoirseacht ar fheidhmiú Chomhaontú TRIPS. Sna seisiúin rialta a bhíonn aici, fónann Comhairle TRIPS mar fhóram chun plé a dhéanamh ar na gnéithe trádála de chosaint agus d’fhorfheidhmiú na gceart maoine intleachtúla a chumhdaítear le Comhaontú TRIPS. Oibríonn Comhairle TRIPS faoi threoir ghinearálta Chomhairle Ghinearálta an EDT. Tá sé ar fáil do Chomhaltaí uile EDT agus do bhreathnóirí arna bhformheas ag na Comhaltaí. Is trí chomhthoil a dhéanann Comhairle TRIPS a cuid cinntí. De bhun Riail 33 de rialacha nós imeachta Chomhairle TRIPS
                  2
               , i gcás nach féidir teacht ar chinneadh trí chomhthoil i gComhairle TRIPS, déanfar an t-ábhar atá i gceist a chur faoi bhráid na Comhairle Ginearálta lena chinneadh. De bhun Airteagal IX de Chomhaontú Marrakech lena mbunaítear an Eagraíocht Dhomhanda Trádála (“Comhaontú Marrakech”) I gcás ina bhfeidhmíonn an tAontas Eorpach an ceart vótála tá líon vótaí aige atá comhionann le líon na mBallstát atá ina gComhaltaí de EDT.

               2.3.An gníomh atá beartaithe ag Comhairle TRIPS

               An 8-9 Meitheamh 2021, le linn an tseisiúin fhoirmiúil a bheidh aici, glacfaidh Comhairle TRIPS cinneadh maidir leis an iarraidh ar shíneadh a chur leis an idirthréimhse faoi Airteagal 66(1) TRIPS le haghaidh Comhaltaí de na Tíortha is Lú Forbairt (LDC) amhail ón 1 Iúil 2021 (‘an gníomh atá beartaithe’).

               Ó theacht i bhfeidhm Chomhaontú Marrakech an 1 Eanáir 1995, díolmhaíodh na Comhaltaí LDC ó oibleagáidí TRIPS seachas Airteagal 3, Airteagal 4 agus Airteagal 5 ar feadh tréimhse deich mbliana faoi Airteagal 66(1) de Chomhaontú TRIPS. Foráiltear leis an Airteagal seo freisin gur féidir an tréimhse sin a fhadú tuilleadh ar iarraidh chuí-réasúnaithe ó chomhalta de na tíortha is lú forbairt. In 2005 agus 2013, tar éis iarrataí sonracha a fháil ó na Comhaltaí LDC, cuireadh síneadh leis an díolúine sin cheana féin faoi dhó, an dara huair go dtí an 1 Iúil 2021.

               Chuir Sead, thar ceann an ghrúpa LDC, iarraidh isteach go foirmiúil
                  3
                an 1 Deireadh Fómhair 2020 ar shíneadh a chur leis an idirthréimhse. Tá iarrtha ag an ngrúpa LDC síneadh a chur leis an idirthréimhse le haghaidh “chomh fada agus a fhanann an Comhalta i gcatagóir na dtíortha is lú forbairt agus ar feadh tréimhse dhá bhliain déag ó dháta theacht i bhfeidhm cinnidh ó Chomhthionól Ginearálta na Náisiún Aontaithe an Comhalta a eisiamh ó chatagóir na dtíortha is lú forbairt.”

               Beidh an gníomh atá beartaithe ina cheangal ar na páirtithe i gcomhréir le hAirteagal 66 (1) de Chomhaontú TRIPS, lena bhforáiltear: “I bhfianaise éilimh agus riachtanais speisialta na gComhaltaí de na tíortha is lú forbairt, a srianta eacnamaíocha, airgeadais agus riaracháin, agus an gá atá acu le solúbthacht chun bonn teicneolaíoch inmharthana a chruthú, ní bheidh de cheangal ar na Comhaltaí sin forálacha an Chomhaontaithe seo, seachas Airteagail 3, 4 agus 5, a chur chun feidhme ar feadh tréimhse 10 mbliana ón dáta cur i bhfeidhm mar atá sainmhínithe faoi mhír 1 d’Airteagal 65. Déanfaidh an Chomhairle um TRIPS, ar iarraidh chuí-réasúnaithe a fháil ó Chomhalta de na tíortha is lú forbairt, sínithe ar an tréimhse sin a dheonú”.

               3.An seasamh atá le glacadh thar ceann an Aontais

               Mar fhreagra ar iarraidh ó Chomhaltaí LDC, molann an Coimisiún do Chomhairle an Aontais Eorpaigh an seasamh seo a leanas ón Aontas a bhunú: Níor cheart ceangal a chur ar Chomhaltaí LDC forálacha Chomhaontú TRIPS a chur i bhfeidhm, seachas Airteagal 3, Airteagal 4 agus Airteagal 5, ar feadh tréimhse theoranta ama nach faide ná 10 mbliana, nó go dtí dáta den sórt sin, ar a scoirfidh siad de bheith ina LDC, cibé dáta is túisce.

               Mar sin féin, ní bheadh síneadh ar an idirthréimhse gan teorainn ama, mar a mhol na LDCanna, ag teacht leis an gcuspóir chun Comhaltaí LDC a chomhtháthú de réir a chéile, mar bhaill den chóras iltaobhach trádála, sa chóras idirnáisiúnta um maoin intleachtúil ar bhonn na n-íoscheanglas dá bhforáiltear i gComhaontú TRIPS.

               I gcás ina dtacódh comhaltaí EDT le síneadh a chur leis an idirthréimhse faoi Airteagal 66(1) de Chomhaontú TRIPS gan teorainn ama, níor cheart go mbeadh an tAontas ina bhac ar theacht ar chomhthoil.

               Tá gá le leibhéal áirithe cosanta agus forfheidhmithe CMI i gComhaltaí LDC freisin, toisc gur spreagthóir iad CMInna don nuálaíocht agus is uirlis thábhachtach iad don fhorbairt inbhuanaithe. Is dreasacht do shealbhóirí teicneolaíochta freisin iad cosaint agus forfheidhmiú CMI chun scaipeadh eolais a chur chun cinn agus infheistíocht isteach chuig Comhaltaí LDC a mhealladh. Is dreasacht do chuideachtaí AE freisin leibhéal áirithe cosanta agus forfheidhmithe CMI i gComhaltaí LDC, chun a dteicneolaíochtaí nua a thabhairt chuig Comhaltaí LDC gan faitíos roimh ghoid IP ná aon mhí-úsáid eile. Dá gcuirfí síneadh leis an idirthréimhse gan teorainn ama, níor leor é mar spreagadh do Chomhaltaí LDC iarrachtaí a dhéanamh sa réimse seo agus d’fhéadfadh sé a bheith fritorthúil dá n-iomaíochas sa chóras domhanda trádála. Mar sin féin, tá údar maith le síneadh eile a chur leis an idirthréimhse chun Comhaontú TRIPS, seachas Airteagal 3, Airteagal 4 agus Airteagal 5, a chur chun feidhme. Is iad Comhaltaí LDC an chuid is leochailí den phobal trádála idirnáisiúnta, ar saintréithe díobh srianta amhail ioncam íseal per capita, leibhéal íseal forbartha daonna, agus míbhuntáistí eacnamaíocha agus struchtúracha don fhás. Le paindéim COVID-19, tá méadú breise tagtha ar na dúshláin atá os comhair Chomhaltaí LDC. Dá bhrí sin, ní mór do Chomhaltaí LDC spás beartais agus solúbthacht a bheith acu chun aghaidh a thabhairt ar na dúshláin atá acu maidir le forbairt agus chun bonn teicneolaíoch inmharthana a chruthú.

               Tá sé tábhachtach freisin gach dícheall a dhéanamh chun a fhoráil nach mbeidh de thoradh ar aon athrú a dhéantar ar dhlíthe, ar rialacháin agus ar chleachtas na gComhaltaí LDC, le linn na hidirthréimhse breise, go mbeidh comhsheasmhacht níos lú ann le forálacha Chomhaontú TRIPS. Spreagfadh an ceanglas sin Comhaltaí LDC forálacha áirithe de Chomhaontú TRIPS a chur chun feidhme de réir a chéile agus laghdú ar leibhéal cosanta agus forfheidhmithe na gceart maoine intleachtúla a chosc. Chuirfí iarrachtaí Chomhaltaí LDC ar fhorálacha áirithe de Chomhaontú TRIPS a chur chun feidhme san áireamh agus cinneadh á dhéanamh maidir le tairbhithe an chomhair theicniúil agus airgeadais dá bhforáiltear faoi Airteagal 67 de Chomhaontú TRIPS chun cur chun feidhme Chomhaontú TRIPS a éascú, ag díriú ar na réimsí sin ar mó a n-áirgiúlacht láithreach.

               An dara cuid d’iarraidh na gComhaltaí LDC, i.e. an iarraidh ar thréimhse bhreise de dhíolúine dhá bhliain déag ón dáta a théann Comhalta de na tíortha is lú forbairt ar aghaidh ó chatagóir na dtíortha is lú forbairt, is cosúil go dtéann an iarraidh sin thar raon feidhme Airteagal 66(1) de Chomhaontú TRIPS, ós rud é nach bhfuil feidhm ag an Airteagal sin ach amháin maidir le síneadh a chur leis an idirthréimhse le haghaidh cur chun feidhme forálacha áirithe de Chomhaontú TRIPS ag Comhaltaí LDC. Dealraíonn sé gurb ionann an iarraidh agus díolúine ó fhorálacha ábhartha Chomhaontú TRIPS, rud nach féidir le Comhairle TRIPS a chinneadh. Dá bhrí sin, ní féidir tacú leis an iarraidh ar dhíolúine a dheonú do neamh-LDCanna mar chuid de chinneadh ón gComhairle TRIPS faoi Airteagal 66(1) de Chomhaontú TRIPS.

               Ba cheart a thabhairt faoi deara go bhfuil an iarraidh ar thréimhse bhreise de dhíolúine dhá bhliain déag ón dáta a théann Comhalta de na tíortha is lú forbairt ar aghaidh ó chatagóir na dtíortha is lú forbairt sa teachtaireacht
                  4
                maidir le haistriú rianúil i bhfabhar tíortha atá ag dul ar aghaidh ó chatagóir LDC, teachtaireacht a chuir misean Shead isteach thar ceann an ghrúpa LDC an 17 Samhain 2020 chuig an gComhairle Ghinearálta agus tá sí á plé sa Chomhairle Ghinearálta.

               Tá an tionscnamh seo ag teacht go hiomlán le beartais an Aontais. Glacadh cinntí comhchosúla roimhe seo. Thacaigh an tAontas Eorpach le síneadh a chur leis an idirthréimhse, rud a chomhaontaigh Comhaltaí an EDT an 11 Meitheamh 2013, chun nach gcuirfeadh Comhaltaí LDC Comhaontú TRIPS i bhfeidhm, seachas Airteagail 3, 4 agus 5, go dtí an 1 Iúil 2021
                  5
               .

               Tugadh tarscaoileadh sonrach freisin do na Comhaltaí LDC maidir le cur chun feidhme fhorálacha Chomhaontú TRIPS i ndáil le cógaisíocht. Bhí an tarscaoileadh sin le dul in éag an 1 Eanáir 2016 i dtús báire bunaithe ar Dhearbhú Doha maidir le Comhaontú TRIPS agus an tSláinte Phoiblí a glacadh an 14 Samhain 2001. In 2015, d’iarr an Bhanglaidéis, thar ceann an ghrúpa LDC, go ndéanfaí oibleagáidí Chomhaontú TRIPS a tharscaoileadh i ndáil le táirgí cógaisíochta do Chomhaltaí LDC fad is a fhanfaidís ina LDCanna. Thacaigh an tAontas leis an iarraidh sin ón ngrúpa LDC i bhfianaise Dhearbhú Doha maidir le Comhaontú TRIPS agus an tSláinte Phoiblí agus i bhfianaise an chinnidh ó Chomhairle Ghinearálta EDT an 30 Lúnasa 2003 maidir le cur chun feidhme mhír 6 de Dhearbhú Doha. Ar deireadh, cuireadh síneadh leis an tarscaoileadh go dtí an 1 Eanáir 2033 nó go dtí dáta ar a scoirfidh Comhalta LDC de bheith ina LDC, cibé dáta is túisce.

               Tá seasamh an Aontais maidir leis an ngníomh atá beartaithe ag teacht go hiomlán le seasamh an Aontais maidir le cur chun feidhme fhorálacha Chomhaontú TRIPS maidir le cógaisíocht.

               4.Bunús dlí nós imeachta

               4.1.Prionsabail

               Déantar foráil, le hAirteagal 218(9) den Chonradh ar Fheidhmiú an Aontais Eorpaigh (CFAE), le haghaidh cinntí lena leagfar síos‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear i gcoincheap ‘na ngníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear ann freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  6
               .

               4.2.Cur i bhfeidhm maidir leis an gcás seo

               Is comhlacht í Comhairle TRIPS a bunaíodh le Comhaontú Marrakech agus le hIarscríbhinn 1C a ghabhann le Comhaontú TRIPS.

               An gníomh, a iarrtar ar Chomhairle TRIPS a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagal 66(1) de Chomhaontú TRIPS.

               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta leis an gcinneadh atá beartaithe.

               4.3.Bunús dlí substainteach

               4.3.1.Prionsabail

               An bunús dlí substainteach le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh bheartaithe a bhfuiltear ag glacadh seasamh thar ceann an Aontais ina leith. Má tá dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó mar chomhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh-chomhpháirte.

               4.3.2.Cur i bhfeidhm maidir leis an gcás seo

               Baineann príomhchuspóir agus ábhar an ghnímh atá beartaithe leis an gcomhbheartas tráchtála. Dá bhrí sin, is é Airteagal 207(4) CFAE bunús dlí substainteach an nós imeachta don chinneadh atáthar a bheartú.

               4.4.Conclúid

               Ba cheart an chéad fhomhír d’Airteagal 207(4) CFAE, i gcomhar le hAirteagal 218(9) CFAE, a bheith ina bunús dlí leis an gcinneadh atá beartaithe.

               2021/0098 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a bheidh le glacadh thar ceann an Aontais Eorpaigh sa Chomhairle um Ghnéithe de Chearta Maoine Intleachtúla a bhaineann le Trádáil de chuid na hEagraíochta Domhanda Trádála

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas an Comhaontú lena mbunaítear an Eagraíocht Dhomhanda Trádála, agus na Comhaontuithe freisin in Iarscríbhinní 1, 2 agus 3 a ghabhann leis an gComhaontú sin (“Comhaontú Marrakech”) i gcrích le Cinneadh 94/800/CE ón gComhairle
                  7
                agus tháinig sé i bhfeidhm an 1 Eanáir 1995.

               (2)De bhun Airteagal 66(1) den Chomhaontú maidir le Gnéithe de Chearta Maoine Intleachtúla a bhaineann le Trádáil (‘Comhaontú TRIPS’), a áirítear in Iarscríbhinn 1C a ghabhann le Comhaontú Marrakech, déanfaidh an Chomhairle um Ghnéithe de Chearta Maoine Intleachtúla a bhaineann le Trádáil de chuid na hEagraíochta Domhanda Trádála (‘Comhairle TRIPS’) na nithe seo a leanas, ar iarraidh chuí-réasúnaithe ó Chomhalta de na tíortha is lú forbairt (LDC), síneadh leis an idirthréimhse a dheonú, ar idirthréimhse í nach gceanglaítear ar Chomhaltaí LDC forálacha Chomhaontú TRIPS, seachas Airteagail 3, 4 agus 5, a chur i bhfeidhm lena linn.

               (3)Rachaidh an idirthréimhse atá ann cheana, mar a comhaontaíodh sa Chinneadh ó Chomhairle TRIPS an 11 Meitheamh 2013,
                  8
                in éag an 1 Iúil 2021.

               (4)An 1 Deireadh Fómhair 2020, chuir Sead, thar ceann an ghrúpa LDC, iarraidh isteach go foirmiúil ar shíneadh a chur leis an idirthréimhse
                  9
               .

               (5)Le linn an tseisiúin fhoirmiúil a bheidh aici an 8 agus an 9 Meitheamh 2021, glacfaidh Comhairle TRIPS cinneadh maidir leis an iarraidh ar shíneadh a chur leis an idirthréimhse faoi Airteagal 66(1) de Chomhaontú TRIPS do Chomhaltaí LDC (“Cinneadh ó Chomhairle TRIPS”).

               (6)Is iomchuí an seasamh a ghlacfar thar ceann an Aontais i gComhairle TRIPS a bhunú, ós rud é go mbeidh an Cinneadh ó Chomhairle TRIPS ceangailteach ar an Aontas.

               (7)Is iad Comhaltaí LDC an chuid is leochailí den phobal trádála idirnáisiúnta, a bhfuil srianta eacnamaíocha, airgeadais agus riaracháin ag bagairt orthu. Ní mór do Chomhaltaí LDC spás beartais agus solúbthacht a bheith acu chun aghaidh a thabhairt ar na dúshláin maidir le forbairt agus ní mór dóibh breis ama chun Comhaontú TRIPS a chur chun feidhme.

               (8)Tá leibhéal áirithe cosanta agus forfheidhmithe na gCeart Maoine Intleachtúla (CMI) tairbheach do Chomhaltaí LDC, toisc gur spreagthóir iad CMInna don nuálaíocht agus gur uirlis thábhachtach iad don fhorbairt inbhuanaithe. Tá bearta déanta cheana féin ag roinnt Comhaltaí LDC chun Comhaontú TRIPS a chur chun feidhme agus ní mór iad a spreagadh gan an leibhéal cosanta agus forfheidhmithe CMI atá ann cheana a laghdú.

               (9)Dá gcuirfí síneadh leis an idirthréimhse gan teorainn ama, mar a mhol an Grúpa LDC, chuirfí moill leis an bpróiseas Comhaltaí LDC a chomhtháthú de réir a chéile, mar chomhaltaí den chóras iltaobhach trádála, sa chóras idirnáisiúnta um maoin intleachtúil ar bhonn na n-íoscheanglas dá bhforáiltear i gComhaontú TRIPS.

               (10)Dá réir sin, is iomchuí síneadh a chur leis an idirthréimhse chun Comhaontú TRIPS a chur chun feidhme, seachas Airteagail 3, 4 agus 5, do Chomhaltaí LDC ar feadh tréimhse theoranta ama nach faide ná deich mbliana.

               (11)I gcás ina dtacódh Comhaltaí den Eagraíocht Dhomhanda Trádála le síneadh a chur leis an idirthréimhse faoi Airteagal 66(1) de Chomhaontú TRIPS ar feadh tréimhse is faide nó gan teorainn ama, níor cheart go mbeadh an tAontas ina bhac ar theacht ar chomhthoil.

               (12)Maidir le hiarraidh LDCanna ar thréimhse bhreise de dhíolúine dhá bhliain déag arna ríomh ón dáta a théann Comhalta LDC ar aghaidh ó chatagóir LDC, is cosúil go dtéann an iarraidh sin thar raon feidhme Airteagal 66(1) de Chomhaontú TRIPS, ós rud é nach bhfuil feidhm ag an Airteagal sin ach amháin maidir le síneadh a chur leis an idirthréimhse le haghaidh cur chun feidhme forálacha áirithe de Chomhaontú TRIPS ag Comhaltaí LDC. Dá bhrí sin, níor cheart tacú leis an iarraidh ar dhíolúine a dheonú do thíortha nach Comhaltaí LDC iad mar chuid de Chinneadh ón gComhairle TRIPS faoi Airteagal 66(1) de Chomhaontú TRIPS.

               TAR ÉIS AN CINNEADH SEO A GHLACADH:

               Airteagal 1

               Is mar seo a leanas a bheidh an seasamh a ghlacfar thar ceann an Aontais sa Chomhairle maidir le Gnéithe de Chearta Maoine Intleachtúla a bhaineann le Trádáil de chuid na hEagraíochta Domhanda Trádála (‘Comhairle TRIPS’), le linn a seisiúin fhoirmiúil an 8 agus an 9 Meitheamh 2021:

               (a)Níor cheart ceangal a chur ar Chomhaltaí LDC forálacha an Chomhaontaithe maidir leis na Gnéithe sin de Chearta Maoine Intleachtúla a bhaineann le Trádáil (‘Comhaontú TRIPS’) seachas Airteagail 3, 4 agus 5 a chur i bhfeidhm ar feadh tréimhse theoranta ama nach mó ná deich mbliana, nó go dtí dáta a scoirfidh siad de bheith ina gComhaltaí LDC, cibé dáta is túisce.

               (b)I gcás ina dtacódh Comhaltaí den Eagraíocht Dhomhanda Trádála le síneadh a chur leis an idirthréimhse faoi Airteagal 66(1) de Chomhaontú TRIPS ar feadh tréimhse is faide nó gan teorainn ama, níor cheart go mbeadh an tAontas ina bhac ar theacht ar chomhthoil.

               (c)Ba cheart go n-áiritheodh Comhaltaí LDC nach mbeidh mar thoradh ar aon athrú a dhéantar ar a ndlíthe, ar a rialacháin agus ar a gcleachtas, le linn na hidirthréimhse breise, go mbeidh comhsheasmhacht níos lú ann le forálacha Chomhaontú TRIPS. Mar sin féin, i gcás nach dtacódh Comhaltaí den Eagraíocht Dhomhanda Trádála leis an oibleagáid sin ar Chomhaltaí LDC, níor cheart go mbeadh an tAontas ina bhac ar theacht ar chomhthoil.

               (d)Níor cheart tacaíocht a thabhairt d’iarraidh ó Chomhaltaí LDC ar thréimhse bhreise de dhíolúine dhá bhliain déag arna ríomh ón dáta a théann Comhalta LDC ar aghaidh ó chatagóir LDC, mar nach dtagann siad faoi raon feidhme Airteagal 66(1) de Chomhaontú TRIPS.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh 94/800/CE ón gComhairle (an 22 Nollaig 1994) a bhaineann leis na comhaontuithe ar thángthas orthu faoi Bhabhta Uragua de na caibidlíochtaí iltaobhacha (1986-1994) a thabhairt i gcrích thar ceann an Chomhphobail Eorpaigh, i ndáil le hábhair a thagann faoina inniúlacht (IO L 336, 23.12.1994, lch. 1).

                     (2)

                        Rialacha nós imeachta le haghaidh chruinnithe na Comhairle um TRIPS (28 Meán Fómhair 1995) – IP/C/1.

                     (3)

                        Doiciméad EDT IP/C/W/668.

                     (4)

                        |
                        WT/GC/W/807.

                     (5)

                        Doiciméad EDT IP/C/64.

                     (6)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (7)

                        Cinneadh 94/800/CE ón gComhairle an 22 Nollaig 1994 a bhaineann leis na comhaontuithe ar thángthas orthu faoi Bhabhta Uragua de na caibidlíochtaí iltaobhacha (1986-1994) a thabhairt i gcrích thar ceann an Chomhphobail Eorpaigh, i ndáil le hábhair a thagann faoina inniúlacht (IO L 336, 23.12.1994, lch. 1).

                     (8)

                        IP/C/64.

                     (9)

                        Doiciméad EDT IP/C/W/668.